Véa éñe bé ngá kólo ya Yesus é ndá Kaifas,
bé kéñ ya ñí á kpatéle (ákoan ná ekúná kírí é ntɔɔ́).
Éde bébyen bé ngá bɔ kaa ñíi á kpatéle,
ná bé ne dzí Paskua,
á mfá ye ná bé nza kop mvin.
Véa éñe Pilato a ngá kwíñ átán,
a kéñ é vóm bé mbé,
a síli ná,
“Nzá esɔ́mán míní belé ya dɔ é mot ñí?”
Ané bé ngá yalan ya ñí ná,
“Ngé é mot ñí á bɔ kaa ábɔ mbéa mot,
ngé bĭá nzu wa ñí ákee.”
Véa éñe Pilato a ngá dzó bɔ́ ná,
“Mína bébyen keŋán ya ñí,
míní kík ñí misaŋ ámvála nkɔɔ́ métsiŋŋ wenan wá dzó.”
Ané betébosú béye bejudio bé ngá yalan ya ñí ná,
“Bĭí belé filí ye ná,
bí vé mot nsaŋ áwú.”
(Dzam te é ngá bɔban á mfá ye ná éfíá Yesus a ngá kɔ́bɔ,
é dzálában,
eé lére nzá ámvála awú á mbé ná á nkún nzu wú.)
Véa éñe Pilato a ngá bera ñíi á kpatéle été,
ané a ngá lwée Yesus,
a síli ñí ná,
“Ye wa ó ne é Kéza bejudio?”
Éde Yesus a ngá yalan ná,
“Ye wa dzó dɔ deé sɔ́ ébe wámyen,
ngé ki ná bot befé ébɔ́ bé dzó wa dɔ,
á mfá wɔm?”
Véa éñe Pilato a ngá yalan ná,
“Ye me ne mwann Judio?
É bot bwe,
bábe betébosú befára,
ébɔ́ bé kee ma wa.
Dzé ó bɔ?”
Éde Yesus a ngá yalan ná,
“Édzwée ngɔ́mán dam é sés édí ye é sí ñí.
Ngé édzwée ngɔ́mán dam é bɔ édí ye é sí ñí,
ngé bebɔ biséññ bam bá lúman á mfá ye ná bé bɔ ma kaa kee é mó betébosú béye bejudio.
Ve éndagá édzwée ngɔ́mán dam e sés édí ye ó vá.”
Véa éñe Pilato a ngá dzó ñí ná,
“Dá yíli fá ná o ne kéza?”
Ané Yesus a ngá yalan ná,
“Wa wa dzó ná me ne kéza.
Dzam te édɔ me byála yaá ya dɔ,
akála te édɔ fe me sɔ́ yaá dɔ é sí ñí,
á mfá ávé ngañiá ye édí é ne bébélá;
éñí áse a ne bébélá mot aa wók é kíŋŋ dzam.”
Éde Pilato a ngá síli ñí ná,
“Dzé é ne bébélá?”
Niané a ngá dzó dɔ,
ané a ngá bera ke koan ya bejudio,
a dzó bɔ́ ná,
“Măá koan ya etɔm enziŋ ébe éñe.
Ve,
dá é ntɔɔ́ mína fúlú ná ó Paskua,
bá vé mína mbok mbɔ́ɔ́ filí.
Ye mína kómo ná me vé mína kéza bejudio filí?”
Véa éñe bé ngá bera yónán ná,
“Se éñí te!
Ve,
Barrabás!”
(Barrabás te ñí a mbé nzeé midzɔ́ŋŋ.)